יוסף נחמיאש

רבי יוסף בן יוסף בן נחמיאש היה מראשוני ספרד מגדולי תלמידי הרא"ש, ומחבר ספרים בנושאי פרשנות והלכה.

חייו 
לא ידועים פרטים על חייו כלל, למעט שלמד אצל הרא"ש בטולטילה בראשית המאה ה-14, והיה חבר של בניו רבי יעקב בעל הטורים ורבי יהודה ואף ישב עמם בבית הדין.

אחותו פלנובא הייתה נשואה לרבי יצחק בן שושן.

כתביו

ספרים שנדפסו 
כל ספריו נדפסו על ידי הרב משה אריה במברגר.
 פירוש על ספר ירמיה - פרנקפורט תרע"ד.
 פירוש על מגילת אסתר - תרנ"א.
 פירוש על ספר משלי - ברלין תרע"ב.
 פירוש על פרקי אבות - פאקש תרס"ז.
 פירוש על סדר העבודה - ברלין תר"ע, נדפס גם על ידי הרב אביגדור אריאלי בתוך "קובץ ראשונים על סדר עבודת יום הכיפורים", מכון לב שמח תשמ"ג.

ספרים אלו נדפסו שוב בירושלים תשמ"ב ללא שם מוציא לאור.

הרב יוסף איסר גד ליקט מכתביו חידושים על התורה והדפיסם בתוך ספר חמשה מאורות גדולים, יוהנסבורג תשי"ג.

ספרים שלא נדפסו 
 פירוש על התורה – נזכר על ידי ר' שלמה אלמולי בספרו פתרון חלומות (אמשטרדם דף לב) ועל ידי רבי אלעזר אזכרי בסוף הקדמת ספר חרדים, הרב מנשה גרוסברג בספרו חצי מנשה הדפיס מספר פירושים ממנו.
 פירוש על ספר תהלים - מזכירו לעיתים בפירושו.
 פירוש על מגילת קהלת – הזכירו פעמיים בפירושו לפרקי אבות.
 פירוש על מסכת נדרים – מזכירו בפירושו על ספר ירמיה.
 תחינות ובקשות – מוזכר בפירושו לפרקי אבות.

במברגר ואחרים סברו שהוא מחבר הספר נור אלעלם – העוסק באסטרולוגיה ותורגם לעברית תחת השם אור עולם, אך גד פרוידנטל טען שזהו נחמיאש אחר שחי כשבעים שנה אחריו.

תשובות הלכתיות 
מספר תשובות הלכתיות שלו נדפסו בשו"ת זכרון יהודה לרבי יהודה בן הרא"ש: תשובה בעניין הריגת מוסר, שאלה לרבי יוסף הכהן בעניין כתב פטור משבועה שכתב בעל לאשתו, תשובה לרבי אברהם בנושא אשה שהתאלמנה והוציאה גט.

קישורים חיצוניים 

 
 אליעזר שלוסברג, עיונים בפירושי ר' יוסף נחמיאש, מגדים גיליון ח עמ' 84 - 96, הוצאת מכללת הרצוג סיוון תשמ"ט.

הערות שוליים 

ראשוני ספרד
פרשני המקרא